Hans Kristian Skibby (DF), 2012-04-17:
Det er jo to forskellige lovforslag, som selvfølgelig hænger sammen i den sidste ende, og derfor bliver de så også behandlet samlet.
Jeg tror såmænd heller ikke, at min taletid vil blive fuldt udnyttet.
Men der er som sagt tale om to lovforslag, og det ene af dem kan vi støtte, og det andet af dem kan vi ikke støtte.
Vi kan sagtens støtte L 155 om ændringerne i Dansk Institut for Internationale Studier, men det, vi ikke kan støtte, og det er måske ikke nogen overraskende beslutning for nogen herinde, er, at vi får de her ændringer i forhold til Institut for Menneskerettigheder.
Det er der sådan set to årsager til.
Det gør vi andre steder i de her dage, hvor vi har mangel på likvider, og det skal vi også gøre i forbindelse med det her.
Vi mener, at det en dårlig beslutning, at man giver øget kompetence til Institut for Menneskerettigheder, og vi synes også, at det er en dårlig beslutning, at vi vælger at bidrage med endnu flere millioner af kroner til instituttet.
Det er jo et institut, som har været i en gevaldig pine gennem en periode, fordi det jo kom frem, at de igennem flere år har begået omfattende konteringssvindel med betroede midler.
Man har jo ifølge de revisionsrapporter, vi har fået fra bl.a. PriceWaterhouseCoopers og også efterfølgende med en opfølgning fra Rigsrevisionen, kunnet se, at man har haft fiktive projekter med konti, hvor man har fiflet med konteringen af de her forskellige beløb for at dække over regnskabsrod.
Jeg synes ikke, Dansk Folkeparti synes ikke, at det er en baggrund, som så skal gøre, at man skal præmieres med at have endnu flere penge til sin rådighed.
Vi har styr på menneskerettighederne i Danmark.
Der er ikke så særlig meget at komme efter, og vi har også tilstrækkeligt med midler på budgettet til, at man kunne lave den opfølgning og undersøgelse, som man har behov for, hvis vi skal blande os i andre landes brud på menneskerettigheder osv.
Vi synes, at det er en dum beslutning, en dårlig beslutning, at vælge at lægge flere penge og flere opgaver og mere kompetence over i Institut for Menneskerettigheder.
Vi har jo bl.a. haft et samråd med udviklingsministeren i Udenrigsudvalget tidligere, og vi har også haft et samråd med udviklingsministeren i Finansudvalget, og der var jo anerkendelse for, at tallene var rigtige nok, og at der var begået de her grove regelbrud, men det gav ikke anledning til, at man havde den mindste grad af selvransagelsesiver i den nye regering.
Man anså det ikke som rimeligt at gå ind og se på, når der nu har været den her omsiggribende svindel frem til 2008, fra 1997 og frem, at det ikke skulle medføre, at man ville lave en undersøgelse af, hvordan det egentlig er gået med de her penge, og hvorfor det gik, sådan som det gjorde.
Det var der ikke nogen politisk forståelse for.
Man ønskede ikke at lave en undersøgelse af den tidligere direktør, Morten Kjærum, og man ønskede heller ikke at lave en undersøgelse af den nuværende direktør, Jonas Christoffersen.
Det syntes vi i Dansk Folkeparti var ganske underligt, for når der bliver begået svindel med betroede midler, med danske skattekroner, synes vi også, når vi kan dokumentere det via revisionsrapporter og Rigsrevisionens inddragelse, at vi i det mindste skulle have en undersøgelse af, hvorfor der kunne gå så mange år, uden at det kom frem.
Det synes vi at regeringen skulle have været lidt mere velvillig over for, og så ville vi måske også have været lidt mere velvillige over for at se på, hvordan det skulle gå med det her institut.
Men der var ikke nogen som helst håndsrækning fra regeringen.
Man valgte at holde hånden over den tidligere leder og også over den nuværende leder.
Så Dansk Folkeparti kan ikke støtte det her lovforslag om øgede kompetencer, flere midler, større bevillinger osv. til Institut for Menneskerettigheder, derfor agter vi at stemme nej til det forslag.
Men vi kan som sagt støtte L 155 om ændringerne af Dansk Institut for Internationale Studier.